Katona József, Magyarország örökös úszóbajnoka 1941 szeptember 18-án született. Az Egri Dózsa úszója és vízilabdázója volt. Az 1950-es évek végén, az 1960-as évek elején a magyar úszóválogatott legeredményesebb középtávúszója. 1960-1964 között összesen hatszor javította meg az Európa csúcsot, 800 és 1500 méteren. Részt vett a tokiói és a római olimpián. 1962-ben Lipcsében Európa-bajnokságot nyert, a magyar küldöttség egyetlen aranyérmeseként. A Testnevelési Főiskolán úszó szakedzői diplomát szerzett. Az Egri Dózsa vízilabdázójaként tizenhét alkalommal szerepelt a magyar válogatottban. 1972-ben tagja volt Eger város első Magyar Kupa-győztes csapatának.

Harminchárom éven keresztül tanított az Egri Bornemissza Gergely Szakiskolában. Szoros kapcsolatot ápolt ikerfiaival, a Németországban vízilabdázó Józseffel, és az ügyvéd Andrással. A Dél-Afrikában állatorvosként ténykedő lányánál hunyt el 75 éves korában, 2016-ban. Az Egri Vízilabda Klub emlékét ápolva rendezi meg a róla elnevezett úszóbajnokságot.

